Ordonanţă de Urgenţă pentru Codurile Penale sau angajarea răspunderii Guvernului. Sunt soluţiile luate în calcul de PSD şi dezvăluite în exclusivitate pentru Digi24, de preşedintele PSD Vaslui, Dumitru Buzatu. Comitetul Executiv al social-democraţilor a decis ieri că ritmul Parlamentului este prea lent şi că modificarea Codurilor Penale trebuie accelerată. Decizia finală urmează să fie luată săptămâna viitoare.

Jurnalist Digi24: O ordonanţă de urgenţă este cea mai rapidă cale?

Dumitru Buzatu: Se vor examina toate posibilităţile acestea, este vorba de Ordonanţă de Urgenţă, de asumarea răspunderii

Jurnalist Digi24: Dar varianta cu Parlamentul a picat?

Dumitru Buzatu: Sigur, deocamdată, modul în care s-a lucrat în Parlament până la această dată a fost caracterizat de o lentoare care nu cred că mai este acceptabilă.

Vineri, primarul general al Capitalei, Gabriela Firea, a susţinut că nu ştie dacă va fi emisă o Ordonanţă de urgenţă pentru adoptarea modificărilor la Codurile penale, dar că în cursul săptămânii viitoare va avea loc o întâlnire cu experţi din domeniul juridic pentru a se stabili dacă va fi sau nu adoptată o Ordonanţă de urgenţă în acest sens.

Declarația a fost făcută după CEX-ul PSD, organizat după condamnarea lui Liviu Dragnea la 3 ani și 6 luni de închisoare în dosarul angajărilor fictive la Protecția Copilului Teleorman.

Dragnea a anunţat astfel că rămâne în fruntea PSD, a Camerei Deputaţilor şi a coaliţiei de guvernare şi că va merge „până la capăt”, dar și că social-democraţii au greşit că au avut o atitudine procedural corectă în Parlament, iar de acum vor fi „mult mai fermi şi mai radicali” cu ceea ce vor să facă în privința coduriloe penale

Totodată, Liviu Dragnea le-a cerut scuze miilor de români care stau în puşcărie pe un articol despre care a spus că este „neconstituţional”.